CELEX: 
Language: lv
Date: 2017-02-01 00:00:00
Title: KOMISIJAS DELEĢĒTĀ REGULA (ES) …/.. ar ko Deleģēto regulu (ES) 2015/96 groza attiecībā uz lauksaimniecības un mežsaimniecības transportlīdzekļu ekoloģiskajiem un spēkiekārtas veiktspējas raksturlielumu prasībām

PASKAIDROJUMA RAKSTS
            
            
               1.DELEĢĒTĀ AKTA KONTEKSTS
            
            
               Termins “lauksaimniecības un mežsaimniecības transportlīdzekļi” ietver plašu dažāda tipa transportlīdzekļu klāstu, kam ir vismaz divas asis, piemēram, šauras šķērsbāzes traktorus, lielgabarīta traktorus, kāpurķēžu traktorus, lauksaimniecības piekabes un maināmas velkamās iekārtas, piemēram, veltņus, augsnes frēzes, rindsējmašīnas u. c.
            
            
               Lauksaimniecības un mežsaimniecības transportlīdzekļiem piemērojamās tipa apstiprināšanas prasības ir izklāstītas Regulā (ES) Nr. 167/2013
                  1
                un ar to saistītajos piecos deleģētajos un īstenošanas aktos.
            
            
               Eiropas Komisija vēlas, lai šauras šķērsbāzes traktori, kas aprīkoti ar 56–130 kW jaudas motoriem, laikus atbilstu Regulā (ES) 2016/1628
                  2
                izklāstītajām V posma prasībām par piesārņotāju emisijām no motoriem un vienlaikus tiktu pārvarētas tehniskās grūtības saistībā ar IV posma emisiju prasībām.
            
            
               Šā akta mērķis ir grozīt Regulas (ES) 2015/96
                  3
                11. panta 4. punktu un V pielikumu, iepriekš minētajiem traktoriem paredzot prasības par piemērotu elastīguma sistēmu. Minētā elastīguma sistēma ļauj traktoru ražotājiem noteiktā piesārņotāju emisiju posmā iepirkt ierobežotu skaitu motoru, kas neatbilst emisiju robežvērtībām, kuras piemēro minētajā posmā, bet kas ir apstiprināti saskaņā ar tā emisiju robežvērtību posma prasībām, kas ir tieši pirms piemērojamā posma.
            
            
               2.PIRMS AKTA PIEŅEMŠANAS NOTIKUSĪ APSPRIEŠANĀ
            
            
               Sagatavojot šo aktu, Komisija ekspertu līmenī atbilstīgi apspriedās arī ar attiecīgajām ieinteresētajām rūpniecības jomas personām, sociālajiem partneriem un dalībvalstu ekspertiem.
            
            
               Par šo tiesību aktu ir notikusi sabiedriskā apspriešana Labāka regulējuma portālā no 2016.gada 2. decembra līdz 30. decembrim; saņemtās atsauksmes ir pienācīgi ņemtas vērā.
            
            
               3.DELEĢĒTĀ AKTA JURIDISKIE ASPEKTI
            
            
               (a)Juridiskais pamats
            
            
               Šā deleģētā akta juridiskais pamats ir Eiropas Parlamenta un Padomes 2013. gada 5. februāra Regula (ES) Nr. 167/2013 par lauksaimniecības un mežsaimniecības transportlīdzekļu apstiprināšanu un tirgus uzraudzību, kurā izdarīti grozījumi ar Eiropas Parlamenta un Padomes 2016. gada 14. septembra Regulu (ES) 2016/1628 par prasībām attiecībā uz autoceļiem neparedzētas mobilās tehnikas iekšdedzes motoru gāzveida un daļiņveida piesārņotāju emisiju robežvērtībām un tipa apstiprināšanu.
            
            
               (b)Juridisko instrumentu izvēle
            
            
               Regulas (ES) 2015/96 grozīšanai piemērotākais instruments ir regula.
            
            
               KOMISIJAS DELEĢĒTĀ REGULA (ES) …/..
            
            
               (1.2.2017),
            
            
               ar ko Deleģēto regulu (ES) 2015/96 groza attiecībā uz lauksaimniecības un mežsaimniecības transportlīdzekļu ekoloģiskajiem un spēkiekārtas veiktspējas raksturlielumu prasībām
            
            
               (Dokuments attiecas uz EEZ)
            
            
               EIROPAS KOMISIJA,
            
         
         
            
               ņemot vērā Līgumu par Eiropas Savienības darbību,
            
            
               ņemot vērā Eiropas Parlamenta un Padomes 2013. gada 5. februāra Regulu (ES) Nr. 167/2013 par lauksaimniecības un mežsaimniecības transportlīdzekļu apstiprināšanu un tirgus uzraudzību
                  4
                un jo īpaši tās 19. panta 6. punktu,
            
            
               tā kā:
            
            
               (1)Deleģētajā regulā (ES) 2015/96
                  5
                ir noteikts, ka tā dēvētā III B posma kompresijaizdedzes motoru emisiju robežvērtības jaudas diapazonā 56–130 kW ir piemērojamas attiecībā uz T2, T4.1 un C2 kategorijas lauksaimniecības un mežsaimniecības traktoru, kuri aprīkoti ar minētajiem motoriem, tipa apstiprināšanu līdz 2016. gada 30. septembrim un attiecībā uz šādu traktoru laišanu tirgū — līdz 2017. gada 30. septembrim. IV posma prasības, kas ir stingrākas emisiju robežvērtību prasības nekā III B posmā, attiecībā uz minēto motoru un šauras šķērsbāzes traktoru, kuri ar tiem aprīkoti, tipa apstiprināšanu būtu jāsāk piemērot no 2016. gada 1. oktobra un attiecībā uz šo motoru laišanu tirgū — no 2017. gada 1. oktobra.
            
            
               (2)Lai novērstu, ka ar Savienības tiesību aktiem tiek noteiktas tādas tehniskās prasības, kuras vēl nevar izpildīt, un lai izvairītos no situācijām, ka T2, T4.1 un C2 kategorijas lauksaimniecības un mežsaimniecības traktoriem, kas aprīkoti ar 56–130 kW jaudas motoriem, vairs nevar veikt tipa apstiprināšanu vai ka tos nevar laist tirgū, vai nodot ekspluatācijā, ir nepieciešams noteikt vienu gadu ilgu pārejas periodu. Minētajā periodā traktoriem joprojām var veikt tipa apstiprināšanu, laist tos tirgū vai nodot ekspluatācijā, ja tie atbilst III B posma emisiju robežvērtībām.
            
            
               (3)Lai pāreja uz IV un V posma emisiju robežvērtību piemērošanu T2, T4.1 un C2 kategorijas lauksaimniecības un mežsaimniecības traktoriem, kas aprīkoti ar 56–130 kW jaudas motoriem, nozarē būtu vienmērīgāka, ir jāpielāgo nosacījumi, saskaņā ar kuriem elastīguma sistēmu piemēro minētajiem traktoriem, un jāatļauj to izmantot IV posmā lielākā apmērā.
            
            
               (4)Tāpēc Deleģētā regula (ES) 2015/96 būtu attiecīgi jāgroza.
            
            
               (5)Deleģētā regula (ES) 2015/96 jau ir piemērojama, un tās grozījumi, ar kuriem nodrošina vienmērīgu pāreju uz IV posma prasību piemērošanu T2, T4.1 un C2 kategorijas traktoriem, līdz ar Regulas (ES) Nr. 167/2013 grozījumiem, kuri izdarīti ar Eiropas Parlamenta un Padomes 2016. gada 14. septembra Regulu (ES) 2016/1628, jau ir pieejami un obligāti pēc datuma (2016. gada 30. septembris), no kura minētā posma prasības piemēro minētajiem traktoriem. Tādēļ šai regulai būtu jāstājas spēkā pēc iespējās ātrāk,
            
            
               IR PIEŅĒMUSI ŠO REGULU.
            
            
               1. pants
               
            
               Deleģēto regulu (ES) 2015/96 groza šādi:
            
            
               (1)regulas 11. panta 4. punktu aizstāj ar šādu:
            
            
               “4. Tipa apstiprināšanas vajadzībām un laišanai tirgū:
            
            
               a) Direktīvas 97/68/EK 9. panta 3.c un 3.d punktā noteiktos termiņus pagarina par četriem gadiem attiecībā uz T2, T4.1 un C2 kategorijas lauksaimniecības un mežsaimniecības transportlīdzekļiem, kas definēti Regulas (ES) Nr. 167/2013 4. panta 3., 6. un 9. punktā;
            
            
               b) Direktīvas 97/68/EK 9. panta 4.a punktā noteiktos termiņus pagarina par trim gadiem attiecībā uz T2, T4.1 un C2 kategorijas lauksaimniecības un mežsaimniecības transportlīdzekļiem, kas definēti Regulas (ES) Nr. 167/2013 4. panta 3., 6. un 9. punktā;
            
            
               c) Direktīvas 97/68/EK9. panta 4.a punktā un 10. panta 5. punktā un Regulas (ES) Nr. 167/2013 39. punktā noteikto pārejas un atkāpes klauzulu piemērošanu arī pagarina par trim gadiem attiecībā uz T2, T4.1 un C2 kategorijas lauksaimniecības un mežsaimniecības transportlīdzekļiem, kas definēti Regulas (ES) Nr. 167/2013 4. panta 3., 6. un 9. punktā.”;
            
            
               (2)regulas V pielikuma 1.1.1. punktu aizstāj ar šādu:
            
            
               “1.1.1. To lauksaimniecības un mežsaimniecības transportlīdzekļu skaits, ko laiž tirgū saskaņā ar elastīguma sistēmu, nevienā motoru kategorijā nepārsniedz 20 % no ražotāja to gada laikā tirgū laisto transportlīdzekļu skaita, kuriem ir attiecīgā jaudas diapazona motori (ko aprēķina kā pēdējo piecu gadu pārdošanas apjoma vidējo rādītāju Savienības tirgū). Neatkarīgi no šā punkta pirmā teikuma to T2, T4.1 un C2 kategorijas transportlīdzekļu skaits, ko laiž tirgū saskaņā ar IV posma elastīguma sistēmu, nevienā motoru jaudas diapazonā nepārsniedz 150 % no ražotāja to gada laikā tirgū laisto transportlīdzekļu skaita, kuriem ir attiecīgā jaudas diapazona motori (ko aprēķina kā pēdējo piecu gadu pārdošanas apjoma vidējo rādītāju Savienības tirgū). Ja transportlīdzekļu ražotājs lauksaimniecības un mežsaimniecības transportlīdzekļus Savienībā ir laidis tirgū mazāk nekā piecus gadus, vidējo rādītāju aprēķina, pamatojoties uz faktisko laikposmu, kurā transportlīdzekļu ražotājs Savienībā ir laidis tirgū lauksaimniecības un mežsaimniecības transportlīdzekļus.”
            
            
               2. pants
               
            
               Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
            
         
         
            
               Šī regula uzliek saistības kopumā un ir tieši piemērojama visās dalībvalstīs.
            
            
               Briselē, 1.2.2017
            
            
               
                     Komisijas vārdā –
               
               
                     priekšsēdētājs
                     Jean-Claude JUNCKER
               
            
         
         
            
                  
                     (1)
                  Eiropas Parlamenta un Padomes 2013. gada 5. februāra Regula (ES) Nr. 167/2013 par lauksaimniecības un mežsaimniecības transportlīdzekļu apstiprināšanu un tirgus uzraudzību (OV L 60, 2.3.2013., 1. lpp.).
               
               
                  
                     (2)
                  Eiropas Parlamenta un Padomes 2016. gada 14. septembra Regula (ES) 2016/1628 par prasībām attiecībā uz autoceļiem neparedzētas mobilās tehnikas iekšdedzes motoru gāzveida un daļiņveida piesārņotāju emisiju robežvērtībām un tipa apstiprināšanu, ar ko groza Regulas (ES) Nr. 1024/2012 un (ES) Nr. 167/2013 un groza un atceļ Direktīvu 97/68/EK (OV L 252, 16.9.2016., 53. lpp.).
               
               
                  
                     (3)
                  Komisijas 2014. gada 1. oktobra Deleģētā regula (ES) 2015/96, ar ko Eiropas Parlamenta un Padomes Regulu (ES) Nr. 167/2013 papildina, iekļaujot tajā prasības par lauksaimniecības un mežsaimniecības transportlīdzekļu ekoloģiskajiem un spēkiekārtas veiktspējas raksturlielumiem (OV L 16, 23.1.2015., 1. lpp.).
               
               
                  
                     (4)
                  OV L 60, 2.3.2013., 1. lpp.
               
               
                  
                     (5)
                  Komisijas 2014. gada 1. oktobra Deleģētā regula (ES) 2015/96, ar ko Eiropas Parlamenta un Padomes Regulu (ES) Nr. 167/2013 papildina, iekļaujot tajā prasības par lauksaimniecības un mežsaimniecības transportlīdzekļu ekoloģiskajiem un spēkiekārtas veiktspējas raksturlielumiem (OV L 16, 23.1.2015., 1. lpp.).